Piandao

**Piandao** a Tűz Népének nem-idomár tagja volt, aki egykor a hadseregben is szolgált. Legendás kardforgató volt, akit soha senki nem tudott legyőzni kardvívásban.

## Élete

### Korai szakasz

Piandao szülei tűzidomárok voltak, akik szégyellték, hogy gyermekük nem tud idomítani, ezért lemondtak róla és lelencházba adták. A fiút érdekelték a művészetek, különösen a kalligráfia, de ezzel együtt harci képességei is voltak, elsősorban a kardforgatást szerette. Ifjúkorában besorozták a Tűzhadseregbe, ahol aztán tökélyre fejlesztette tudását, és rettegett harcos vált belőle, aki sok csatát győzelemre vitt népe számára. Az évek során azonban kiábrándult a hadseregből, főleg a százéves háború pusztításait látva és dezertált. Utána éveken át járta a nagyvilágot, hogy tovább képezze magát a harcművészetekben és még tovább fejlessze kardvívó tudományát.

Jó pár év telt el a szökése óta, mire visszatért a Tűz Országába. A hatóságok le akarták tartóztatni a Tűzhadsereg önkényes elhagyásáért, de ő legyőzte az elfogására kiküldött mind a száz katonát. Ezután nem háborgatták többé. Piandao nem szerette a büszkeséget, ezért elég kevés tanítványt fogadott el, és rendszeresen visszautasította azokat, akik úgy vélték, hogy a saját településük legügyesebb kardvívójaként kijár nekik, hogy ő tanítsa őket. Egyik híres tanítványa Zuko volt, aki az ikerszablyákkal vívott harcot tanulta meg tőle.

### Találkozás az Avatar Csapattal

Sokka, miközben a Tűz Országában éltek, úgy érezte hirtelen, hogy ő a csapat értéktelen tagja, mivel nem tud idomítani. Ez persze mindig is benne volt, de most sokkal intenzívebben érezte. Társai próbálták vigasztalni őt, de nem sok sikerrel. Azonban egy napon abban a városban jártak, ahol Piandao lakott és Sokka, amikor a mesterről hallott, tudta, hogy ez lesz az, ami hozzátehet valamit. Felkereste hát a mestert, aki meglepő módon rögtön elfogadta őt tanítványul, mivel értékelte Sokka alázatosságát, amikor azt mondta, hogy nem tartja magát igazán méltónak a tanulásra.

Piandao tehát elkezdte Sokka tanítását. Látta, hogy a fiú más, mint előtte bármelyik tanítványa: kreatív, ötletes, rugalmas, és ő pont ezeket a tulajdonságokat kereste. Végül kijelentette, hogy nem ő fog kardot adni neki, hanem Sokka kell, hogy kovácsoljon egyet magának, mivel tudta, hogy Sokka képes lesz a megfelelő alapanyag kiválasztására. Sokka választott is anyagot, vasércet hozott egy meteoritból, ami nem sokkal azelőtt csapódott be a közelben. Az ércből egy nem mindennapi kardot kovácsolt Piandao felügyelete alatt, aki élete során nemcsak a kardforgatást, hanem a kardkészítést is megtanulta.

Amikor a mester át akarta adni a kész kardot tanítványának, Sokka kijelentette, hogy nem fogadhatja el, mert hazudott neki. Felfedte, hogy valójában a Déli Víz Törzsből származik. Erre a mester Sokkára támadt és párbaj alakult ki köztük. A küzdelem során Sokka lassan fölénybe került, mivel alkalmazta mindazokat a technikákat és fogásokat, amiket Piandao tanított neki. Piandao azonban végül győzött, ám az utolsó pillanatban hüvelyébe taszította a kardját és közölte a társasággal, tudja, kik is ők, és nem akar az Avatárral is harcba bocsátkozni. A gyerekek nagyon meglepődtek, de Piandao elárulta nekik, hogy már az elején tudta, Sokka nem a Tűz Népe tagja, mivel az eredeti nevén mutatkozott be, ilyen név márpedig nincs a Tűz Népében. Az Avatar kilétére is egyből rájött.

Piandao mindazonáltal kijelentette, hogy a kardforgatás tudománya minden nép tagját megilleti és barátként adta vissza Sokkának a saját kardját. Távozáskor a szolgájával adatott nekik egy pai sho követ, rajta egy fehér lótusz motívummal, amit nem tudtak értelmezni.

### A Fehér Lótusz tagja

Piandaóval néhány hónappal később találkoztak ismét a gyerekek, amikor Iroht keresték. Ott volt Bumi király, Pakku, Jeong Jeong is. Ekkor derült ki Aangék számára, hogy Iroh és a többi mester egy titkos társaság, a Fehér Lótusz tagjai, amely az Avatar segítésére jött létre. Ba Sing Se visszafoglalásából Piandao is aktívan kivette a részét, kardforgató tudományát kamatoztatva.